Diari Oficial de la Generalitat Valenciana


Sumari del DOGV 7424, del 16-12-2014 (2014/11172)

DECRET 219/2014, de 12 de desembre, del Consell, pel qual es regula el Consell Valencià de Formació Professional.
-----------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/12/12/219/dof/vci/html**

### Dades del document

Número de DOGV
:   7424

Data del DOGV
:   16-12-2014

Secció del DOGV
:   I. DISPOSICIONS GENERALS

Número del document
:   2014/11481


Data del document
:   12-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * Conselleria d'Educació, Cultura i Esport
    * Conselleria d'Educació, Cultura i Esport
    * Consell Valencià de Formació Professional
    * ensenyament professional
    * reglament intern
    * legislació
    * formació professional

DECRET 219/2014, de 12 de desembre, del Consell, pel qual es regula el Consell Valencià de Formació Professional. [2014/11211]  
El Consell, en la reunió de 10 de maig de 2013, va acordar aprovar el Segon Pla de Simplificació i Reducció de Càrregues Administratives de la Generalitat, Pla SIRCA-2, la vigència del qual s'estén al període 2013-2015, i que va ser publicat en el Diari Oficial de la Comunitat Valenciana de 24 de maig de 2013, mitjançant Resolució de 13 de maig de 2013, del conseller d'Hisenda i Administració Pública.  
Entre les línies d'actuació del Pla SIRCA-2 es preveuen distintes actuacions en l'àmbit normatiu, incloent-hi una nova perspectiva de la millora de la qualitat normativa, a fi d'evitar les regulacions innecessàries i simplificar les que són excessivament complexes.  
  
En este context, una de les derivades d'esta línia d'actuació és la revisió de la normativa consolidada. Seguint el protocol establit, es partix de la premissa que la simplificació no ha de limitar-se a la nova normativa que puga ser aprovada en el futur, sinó que per a ser plenament efectiva ha d'aplicar-se a la regulació que hi ha ara.  
  
Així, de conformitat amb la metodologia establida, l'Advocacia General de la Generalitat considera que una de les normes modificables és el Decret 155/2000, de 17 d'octubre, del Consell, pel qual es va regular el Consell Valencià de Formació Professional.  
  
Este decret va modificar el Decret 133/1990, de 23 de juliol, del Consell, que va crear el Consell Valencià de Formació Professional com a òrgan consultiu, de participació institucional, coordinació i assessorament del Consell en tot el que es relacionava amb la formació professional, i va regular tot el que es referix a les seues competències, funcionament i composició.  
L'Advocacia General de la Generalitat, en el marc del Pla SIRCA-2, assenyala la conveniència de modificar el Decret 155/2000, de 17 d'octubre, per a adaptar-lo a l'estructura actual del Consell i per a identificar dels càrrecs nats per referència a les matèries competencials, i per a evitar també el llenguatge sexista.  
Per la naturalesa, l'abast i el nombre de les modificacions es considera convenient l'aprovació d'una nova norma que substituïsca la vigent fins ara.  
Per això, en l'exercici de les competències atorgades per l'article 27 de la Constitució Espanyola i per l'article 53 de l'Estatut d'Autonomia de la Comunitat Valenciana, i fent ús de les facultats conferides per la Llei 5/1983, de 30 de desembre, de la Generalitat, del Consell, a proposta conjunta del conseller d'Economia, Indústria, Turisme i d'Ocupació i de la consellera d'Educació, Cultura i Esport, conforme el Consell Valencià de Formació Professional, i amb la deliberació prèvia del Consell, en la reunió del dia 12 de desembre de 2014,  
  
  
DECRETE  
  
Article 1. Naturalesa  
1. El Consell Valencià de Formació Professional és l'òrgan superior consultiu, de participació institucional, coordinació i assessorament del Consell en tot el que es relaciona amb la formació professional.  
  
2. Les competències, el funcionament i la composició del Consell Valencià de Formació Professional són les que conté este decret.  
  
3. El Consell Valencià de Formació Professional queda adscrit a la conselleria competent en matèria de formació professional per a l'ocupació, que s'encarregarà de la seua gestió administrativa i pressupostària.  
  
Article 2. Competències  
1. És competència del Consell Valencià de Formació Professional:  
  
a) Elaborar i proposar al Consell, perquè l'aprove, el Pla Valencià de Formació Professional, de caràcter integral i duració plurianual, dins del marc establit per la Llei Orgànica 5/2002, de 19 de juny, de les Qualificacions i de la Formació Professional, i exercir la planificació i la coordinació de totes les accions formatives en matèria de formació professional que es duguen a terme a la Comunitat Valenciana.  
b) Avaluar i controlar l'execució del Pla Valencià de Formació Professional, i proposar les modificacions que es consideren necessàries per a actualitzar-lo i en els seus programes futurs, a través de l'elaboració d'una memòria anual.  
c) Analitzar i estudiar les necessitats de la formació professional per al mercat laboral i, en relació amb això, proposar les titulacions i qualificacions professionals de graus i especialitats, amb vinculació plena al Programa Nacional de Formació Professional.  
  
d) Informar preceptivament els projectes de dissenys curriculars dels títols de Formació Professional específica corresponents a la Comunitat Valenciana, dins de les possibilitats que té per a completar el currículum de les ensenyances mínimes dels distints reials decrets de títols, dels certificats de professionalitat en matèria de formació professional per a l'ocupació, i de les convalidacions entre la formació professional reglada i per a l'ocupació que puguen desenrotllar els ministeris competents en matèria d'educació i d'ocupació fent ús de les seues competències, tot això sense perjuí de les que corresponguen al Consell Escolar Valencià en la matèria. Així mateix, informar preceptivament les propostes de desenrotllament i coordinació i fer recomanacions sobre formació professional, en què podrà demanar tota la informació que necessite, i informar sobre qualsevol assumpte que, en matèria de formació professional, li sotmeta qualsevol dels organismes implicats amb competències en esta matèria dins de la Comunitat Valenciana.  
  
e) Emetre informe sobre els projectes de disposicions normatives relacionats amb la formació professional.  
f) Proposar accions per a desenrotllar i millorar un sistema integrat d'informació i orientació professional en tots els àmbits de la formació professional.  
g) Conéixer la programació, de l'òrgan competent, sobre procediments de reconeixement de la competència professional adquirida per experiència laboral i/o formació no formal, que tinga previst realitzar.  
h) Elaborar informes i proposar iniciatives per a impulsar la integració dels dos subsistemes de formació professional en l'àmbit de la Comunitat Valenciana. Per a això podrà demanar informació sobre els plans de formació elaborats per les distintes entitats públiques i privades als efectes d'aconseguir una ordenació adequada de les activitats i programes.  
i) Proposar criteris i mesures que reforcen la qualitat de la formació professional, amb especial atenció al desenrotllament de centres integrats i a formació en centres de treball.  
j) Promoure accions de suport i difusió de la formació professional en l'àmbit de la Comunitat Valenciana.  
k) Fomentar, amb vista a la integració de la formació professional, la col·laboració amb el Servici Públic d'Ocupació i Formació, el Consell Econòmic i Social, el Consell Escolar Valencià, el Consell de Formació de les Persones Adultes i amb la resta d'òrgans afins d'esta i d'altres comunitats autònomes quant a la matèria de què tracten.  
l) Qualsevol altra funció que es determine reglamentàriament que siga coherent amb la naturalesa d'este Consell.  
2. Per a desenrotllar les seues competències, el Consell Valencià de Formació Professional durà a terme les actuacions següents:  
a) Elaborar el Pla Valencià de Formació Professional, que reunirà totes les actuacions a desenrotllar en matèria de formació professional a la Comunitat Valenciana, incloent-hi un informe sobre la situació de la formació professional i el grau de compliment dels objectius definits prèviament en el pla.  
b) Aprovar la memòria anual de l'exercici transcorregut.  
c) Qualsevol altra, de naturalesa idèntica o anàloga, que exigisca el bon funcionament del Consell, d'acord amb la normativa vigent.  
  
  
Article 3. Composició  
El Consell Valencià de Formació Professional el constituiran els càrrecs següents:  
1. Presidència.  
2. Dos vicepresidències.  
3. Conselleries.  
4. Secretaria general.  
  
Article 4. Presidència  
La presidència correspondrà als titulars de les conselleries competents en matèria de formació professional per a l'ocupació i en matèria de formació professional reglada, que l'exerciran alternativament per períodes anuals. A la conselleria competent en matèria de formació professional per a l'ocupació li correspondran els anys parells, i a la conselleria competent en matèria de formació professional reglada els anys imparells.  
  
Article 5. Competències de la presidència  
Correspon a la Presidència del Consell:  
1. La representació legal del Consell i actuar com a portaveu seu.  
  
2. Acordar la convocatòria de les sessions ordinàries i extraordinàries, i l'orde del dia, tenint en compte les peticions dels consellers presentades amb l'antelació suficient.  
3. Presidir les sessions i moderar els debats.  
4. Dirimir la votació en cas d'empat.  
5. Visar les actes i les certificacions dels acords del Consell.  
6. Assegurar el compliment de les disposicions establides en este decret.  
7. Resoldre les qüestions que suscite l'aplicació d'este decret.  
  
8. Exercir la resta de funcions que siguen inherents a la condició de titular de la presidència de l'òrgan col·legiat.  
  
Article 6. Vicepresidències  
1. Hi haurà una vicepresidència primera i una vicepresidència segona. Les vicepresidències seran exercides, entre els consellers representants de la Generalitat, per les persones titulars de la secretaries autonòmiques competents en matèria de formació per a l'ocupació i en matèria de formació professional reglada.  
2. La vicepresidència primera correspondrà a la persona titular de la secretaria autonòmica adscrita a la conselleria que tinga la presidència del Consell en l'exercici corresponent, i la vicepresidència segona a l'adscrita a l'altra conselleria.  
  
Article 7. Competència de les vicepresidències  
Correspon a les persones titulars de les vicepresidències, en funció de la conselleria que en tinga la presidència:  
1. Substituir a la persona titular de la presidència en els casos de vacant, malaltia, absència i altres causes d'impossibilitat d'assistència.  
  
2. Exercir les funcions que els corresponen com a titulars de la vicepresidència i com a consellers o conselleres amb dret de vot.  
3. La resta de funcions que els delegue la presidència.  
  
Article 8. Conselleries  
1. Formaran part del Consell:  
a) Huit representants de la Generalitat. Esta representació estarà composta per:  
1r. Les persones titulars de les vicepresidències del Consell.  
2n. Les persones titulars de les direccions generals competents en matèria de formació professional per a l'ocupació i de formació professional reglada.  
3r. Quatre membres representants de les conselleries amb competències en matèria de formació professional de qualsevol subsistema nomenats pel titular de la presidència del Consell Valencià de Formació Professional a proposta conjunta dels titulars de les conselleries competents en matèria de formació professional per a l'ocupació i de formació professional reglada, amb rang, almenys, de director general.  
  
b) Huit representants de les organitzacions empresarials més representatives a la Comunitat Valenciana, nomenats pel titular de la presidència del Consell, a proposta de l'organització empresarial corresponent.  
c) Huit representants de les organitzacions sindicals que d'acord amb la llei tinguen la consideració de més representatives en l'àmbit de la Comunitat Valenciana, nomenats pel titular de la presidència del Consell a proposta de l'organització sindical corresponent.  
  
2. Correspon a les conselleries:  
a) Rebre la convocatòria i l'orde del dia de les reunions i, si és el cas, amb la documentació adjunta adequada per a estudiar-lo prèviament.  
b) Assistir a les reunions, participar en els debats, exposar opinions i formular les propostes que consideren convenients.  
c) Exercir el dret al vot, expressar-ne el sentit i els motius, i el de formular vot particular.  
d) Proposar a la presidència, a través de la secretaria del Consell, la inclusió de punts en l'orde del dia de les sessions ordinàries i formular precs i preguntes. Quan la proposta d'inclusió en l'orde del dia la presente un terç de les persones titulars de les conselleries, o la comissió permanent, el tema s'hi inclourà preceptivament.  
  
e) Demanar la informació necessària per a complir degudament les funcions assignades al Consell. A este efecte hauran de formular per escrit la petició corresponent dirigida a la secretaria o demanar-la oralment a la secretaria durant la sessió del Consell.  
3. Les persones titulars de les conselleries no podran atribuir-se les funcions de representació del Consell, llevat que expressament la tinguen per una norma o acord acordat vàlidament, per a cada cas concret, pel Consell.  
  
Article 9. Substitucions  
1. Les persones de la Generalitat en el Ple o en la Comissió Permanent del Consell podran ser substituïdes en les reunions en cas d'absència o malaltia i, en general, quan hi concórrega una causa justificada, que haurà de ser comunicada prèviament per escrit a la secretaria general del Consell per mitjà d'una designació efectuada pel titular corresponent.  
2. Les persones que substituïsquen les que tinguen la titularitat de les conselleries en representació de la Generalitat hauran de tindre, almenys, rang de subdirecció general.  
3. Les persones que assumisquen la substitució de la resta de conselleries seran nomenades de la mateixa manera que les persones titulars a les quals substituïsquen.  
  
Article 10. Compensacions  
Per al desenrotllament de les funcions de les conselleries, i per l'assistència dels seus membres en les reunions del Consell en tots els seus òrgans, es percebran les compensacions i indemnitzacions que corresponguen d'acord amb la normativa vigent.  
  
Article 11. Renovació  
1. El nomenament de les persones titulars de les conselleries tindrà caràcter indefinit mentre es complisquen les condicions de l'article 8.  
  
2. La renovació de la composició del Consell es farà tenint en compte les modificacions que es produïsquen quant a la representativitat de les organitzacions empresarials i sindicals.  
3. Els membres del Consell Valencià de Formació Professional podran ser destituïts en qualsevol moment de la mateixa manera prevista per a nomenar-los. Els membres nats cessaran automàticament quan acabe l'exercici del seu càrrec.  
  
Article 12. Secretaria General  
1. Serà titular de la Secretaria General del Consell qui ho siga de la Subdirecció General competent en matèria de formació professional per a l'ocupació.  
2. Correspon a la Secretaria General:  
a) La gestió dels assumptes del Consell, de la Comissió Permanent i de les comissions de treball.  
b) Convocar les sessions i les notificacions i citacions oportunes per orde de la presidència.  
c) Redactar i firmar, amb el vistiplau de la presidència, les actes de les reunions.  
d) Facilitar a les persones titulars de les conselleries la informació i l'assistència tècnica per al desenrotllament correcte de les funcions assignades.  
e) Expedir, amb el vistiplau de la presidència, certificacions dels acords adoptats, emetre dictàmens i respondre les consultes que li facen.  
f) Custodiar les actes, els documents, els llibres o les publicacions que es consideren d'interés.  
3. La Secretaria General és la destinatària única dels actes de comunicació de les conselleries amb el Consell, i se li han d'adreçar tots els escrits de què haja de tindre coneixement el Consell.  
  
4. La Secretaria General disposarà d'una persona substituta, que haurà de ser personal funcionari de la conselleria competent en matèria de formació professional per a l'ocupació. La designaran conjuntament les persones titulars de les conselleries competents, i la substituirà en les reunions del Consell, a què per qualsevol motiu justificat, no puga assistir.  
5. La Secretaria General disposarà dels mitjans administratius, humans i tècnics necessaris per a l'exercici de les funcions assignades.  
  
  
Article 13. Funcionament  
1. El Consell funcionarà en Ple o en Comissió Permanent. També podrà actuar per mitjà de comissions de treball quan ho decidisca el Ple o la Comissió Permanent.  
2. El Ple es reunirà almenys dos vegades a l'any o quan el convoque la presidència, a iniciativa pròpia o a sol·licitud d'un terç els seus membres o de la Comissió Permanent.  
3. La Comissió Permanent es reunirà almenys quatre vegades a l'any, i sempre que la convoque la presidència a iniciativa pròpia o a petició d'un terç dels seus membres.  
  
Article 14. El Ple  
1. El Consell en Ple el componen la Presidència, les vicepresidències, les conselleries i la Secretaria General, que actuarà amb veu però sense vot.  
2. Correspon al Ple l'exercici de les competències atribuïdes al Consell en l'article 2 d'este decret.  
  
Article 15. La Comissió Permanent  
1. La Comissió Permanent està constituïda per:  
a) La presidència, que recaurà en la vicepresidència primera del Consell, que podrà ser substituïda, si és el cas, per la vicepresidència segona.  
b) Les persones titulars de les direccions generals competents en matèria de formació professional per a l'ocupació i de formació professional reglada.  
c) Dos persones que tinguen la titularitat de les conselleries en representació de les organitzacions sindicals.  
d) Dos persones que tinguen la titularitat de les conselleries en representació de les organitzacions empresarials.  
e) La persona titular de la Secretaria General del Consell, amb veu però sense vot.  
2. La presidència de la Comissió Permanent exercirà, si és el cas, el vot de qualitat.  
3. Els membres representants de la Generalitat en la comissió podran ser substituïts de conformitat amb l'article 9.1 d'este decret. Les persones titulars i les substitutes de les conselleries corresponents als grups indicats en l'apartat 1, lletres c i d, seran designats per les organitzacions sindicals o empresarials respectives entre les persones titulars de les conselleries del Ple.  
4. Correspon a la Comissió Permanent:  
a) Supervisar i controlar l'aplicació dels acords del Ple del Consell.  
  
b) Elaborar el projecte anual de pressupost, la memòria i l'informe anual establits en l'article 2 d'este decret.  
c) Proposar les mesures que es consideren necessàries per al compliment correcte dels fins del Consell.  
d) La resta de funcions que li encomane el Ple o li atribuïsca esta norma.  
  
5. La Comissió Permanent informarà dels seus treballs la Presidència i el Ple.  
  
Article 16. Comissions de treball  
1. El Ple del Consell podrà constituir comissions de treball de caràcter permanent o transitori amb el nombre de representants que considere necessari i amb subjecció al mateix criteri de composició representativa i orgànica establit per a la Comissió Permanent. Tindran com a competència la realització d'estudis i propostes concretes en els termes i terminis que els assenyale l'òrgan que les ha constituït.  
  
2. El Ple decidirà, en constituir les comissions de treball, el nombre de persones expertes, sense dret de vot, que cada una de les parts podrà designar perquè l'assessore en les qüestions a tractar. Es podrà comptar, a més, amb la col·laboració de la universitat o d'altres conselleries relacionades amb les matèries de formació professional. També podran, excepcionalment, encarregar assistències tècniques externes sobre algun tema d'interés, si així es requerira i ho aprovara el Ple, per al compliment d'algun dels seus fins.  
3. Les comissions de treball previstes en este article informaran dels seus treballs l'òrgan que va decidir-ne la constitució.  
  
Article 17. Convocatòries  
1. Les sessions del Ple i de la Comissió Permanent seran convocades per la presidència respectiva amb cinc dies hàbils d'antelació, llevat que hagen de ser convocades amb caràcter d'urgència. En este cas es podran convocar amb quaranta-huit hores d'antelació.  
2. Les convocatòries hauran d'indicar el dia, l'hora, el lloc de les reunions i l'orde del dia, i incloure, si és el cas, la documentació adequada per a l'estudi previ.  
3. En la citació per a la primera convocatòria s'inclourà la citació per a la segona, amb no més de trenta minuts entre les dos.  
  
  
Article 18. Constitució i règim d'acords  
1. El Ple del Consell i la Comissió Permanent quedaran vàlidament constituïts quan hi concórreguen dos terços, almenys, dels seus components en primera convocatòria o la mitat més un en segona convocatòria. Com a mínim, han d'estar presents els membres següents: les persones titulars, o les substitutes respectives, de la presidència i de la Secretaria General.  
2. Només es podran adoptar acords sobre punts que figuren inclosos en l'orde del dia, llevat que, amb tots els membres que componen el Consell presents, es declare la urgència de l'assumpte pel vot favorable de la majoria. Per a l'adopció d'acords es requerirà preferentment el consens de les parts, i quan això no siga possible, bastarà la majoria dels vots dels assistents. Els empats els dirimirà el vot de la presidència. El vot serà individual, i secret quan ho sol·licite alguna conselleria o ho acorde la presidència de l'òrgan respectiu.  
  
3. De cada sessió s'alçarà una acta que contindrà la indicació de les persones que hi han assistit, les que hi han intervingut, les circumstàncies de lloc i temps en què s'ha fet, els punts principals de la deliberació de forma succinta i substancial, la forma i resultats de la votació i el contingut dels acords. Les actes les redactarà i firmarà la persona que exercix la Secretaria General, amb el vistiplau de la presidència, i s'aprovaran en la sessió següent, en la convocatòria per a la qual s'adjuntarà el text corresponent de l'acta.  
4. Qualsevol conselleria té dret a demanar la transcripció integra de la seua intervenció en cada sessió, sempre que aporte immediatament un escrit que es corresponga exactament i fidelment amb la seua intervenció. Això es farà constar així en l'acta, a la qual s'unirà una còpia autèntica de l'escrit.  
  
  
DISPOSICIONS ADDICIONALS  
  
Primera. Reglament d'organització i funcionament  
El Consell podrà completar les seues normes d'organització i funcionament a través d'un reglament.  
  
Segona. Assistència tècnica, jurídica i administrativa  
El Consell disposarà de l'assistència tècnica, jurídica i administrativa necessària per a l'exercici de les seues competències i funcions. Li la donarà la conselleria competent en matèria de formació professional per a l'ocupació.  
  
Tercera. Participació en el disseny i la planificació del subsistema de formació professional per a l'ocupació  
De conformitat amb l'article 26 de la Llei 56/2003, de 16 de desembre, d'Ocupació, en l'apartat 1, lletra c, segons la redacció donada pel número quatre de l'article 2 de la Llei 3/2012, de 6 de juliol, de Mesures Urgents per a la Reforma del Mercat Laboral, es procurarà, en l'àmbit de competències del Consell Valencià de Formació Professional, la participació en el disseny i planificació del subsistema de formació professional per a l'ocupació, a través de les seues organitzacions representatives, dels centres i entitats de formació degudament acreditats. A més, es tindran en compte les necessitats específiques dels treballadors autònoms i de les empreses de l'economia social a través de les seues organitzacions representatives.  
  
Quarta. Absència de gasto  
Als efectes de l'article 28 bis del text refós de la Llei d'Hisenda Pública de la Generalitat, i d'acord amb l'article 17 de l'Orde de 22 de març de 2005, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat, s'indica que este decret no comporta increment del gasto públic en el seu desplegament.  
  
  
DISPOSICIÓ TRANSITÒRIA  
  
Única. Renovació del Consell i de la Comissió Permanent  
En el termini de dos mesos des de l'entrada en vigor d'esta norma es renovaran completament el Consell i la Comissió Permanent per mitjà dels procediments que s'hi preveuen. El Consell actual continuarà exercint les seues funcions fins que faça la renovació esmentada.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 155/2000, de 17 d'octubre, del Consell, pel qual es va regular el Consell Valencià de Formació Professional, i les disposicions que s'oposen a esta norma.  
  
  
DISPOSICIONS FINALS  
  
Primera. Desplegament reglamentari  
S'autoritza les conselleries competents en matèria de formació professional per a l'ocupació i de formació professional reglada per a, de forma conjunta, dictar totes les disposicions necessàries per al desplegament d'este decret, una vegada informat el Consell Valencià de Formació Professional.  
  
Segona. Entrada en vigor  
Esta norma entrarà en vigor el mateix dia que es publique en el Diari Oficial de la Comunitat Valenciana.  
  
València, 12 de desembre de 2014  
  
El president de la Generalitat,  
ALBERTO FABRA PART  
  
El conseller d'Economia, Indústria,Turisme i Ocupació,  
MÁXIMO BUCH TORRALVA  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI